GPSC ตั้ง “SCB-บล.ภัทร” เป็นแกนนำจัดหาแหล่งกู้ 1 แสนลบ.รองรับเข้าซื้อหุ้น GLOW
GPSC ตั้ง "SCB-บล.ภัทร" เป็นแกนนำจัดหาแหล่งกู้ 1 แสนลบ.รองรับเข้าซื้อหุ้น GLOW
24 ส.ค. 2561

นายเติมชัย บุนนาค ประธานเจ้าหน้าที่บริหารและกรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยว่า บริษัทเตรียมกู้เงินจากสถาบันการเงินราว 1 แสนล้านบาทเพื่อรองรับการเข้าซื้อหุ้นทั้งหมดของ บ โริษัทกลว์ พลังงาน จำกัด (มหาชน) หรือ GLOW
โดยมอบหมายให้ธนาคารไทยพาณิชย์ (SCB) และบริษัทหลักทรัพย์ ภัทร จำกัด(มหาชน) เป็นแกนนำในการจัดหาแหล่งเงินกู้ดังกล่าว คาดว่าจะลงนามสัญญากู้เงินได้หลังจากที่ประชุมวิสามัญผู้ถือหุ้นของบริษัทในวันนี้อนุมัติการเข้าซื้อหุ้น GLOW
ทั้งนี้ เงินกู้ดังกล่าวเป็นส่วนหนึ่งของวงเงินที่จะใช้ซื้อหุ้น GLOW ทั้งหมดราว 1.39 แสนล้านบาท ซึ่งปรับลดลงจากเดิมที่คาดว่าจะใช้เงินรวม 1.41 แสนล้านบาท เนื่องจาก GPSC ปรับลดราคาซื้อหุ้น GLOW ลงเหลือ 94.89 บาท/หุ้น จากเดิม 96.50 บาท/หุ้น หลังจาก GLOW มีการจ่ายเงินปันผลระหว่างกาล 
ส่วนวงเงินลงทุนที่เหลืออีก 3.5 หมื่นล้านบาทจะมาจากเงินกู้ของบริษัทแม่ คือ บริษัท ปตท. จำกัด (มหาชน) หรือ PTT และ บริษัท พีทีที โกลบอล เคมิคอล จำกัด หรือ PTTGC โดยเงินลงทุนที่จะใช้ซื้อหุ้น GLOW จะเป็นเงินกู้ระยะสั้น 1 ปี หลังจากนั้น บริษัทก็จะปรับโครงสร้างทางการเงินให้มีความเหมาะสม เพื่อแปลงหนี้ระยะสั้นให้เป็นระยะยาวและการออกหุ้นเพิ่มทุนต่อไป
“เราจะกู้เงินระยะสั้น 1 ปี ตอนนี้ก็ได้เงินจากบริษัทแม่แล้ว 3.5 หมื่นล้านบาท ส่วนที่เหลือก็จะกู้แบงก์หมดเลย ซึ่งเรามีที่ปรึกษาทางการเงิน SCB และบล.ภัทรเป็น lead ให้กู้ หลังจากนั้นก็จะปรับโครงสร้างทางการเงินเพื่อให้เป็นหนี้ระยะยาว ซึ่งต้องหาวิธีทางการเงินรูปแบบต่างๆต่อไป”นายเติมชัย กล่าว
นายเติมชัย กล่าวว่า บริษัทยังมองหาโอกาสการขยายการลงทุนเพิ่มเติม โดยล่าสุดได้ศึกษาความเป็นไปได้การลงทุนโรงไฟฟ้าขนาด 250 เมกะวัตต์ ของ บริษัท ไทยออยล์ จำกัด (มหาชน) หรือ TOP ที่มีแผนจะสร้างโรงไฟฟ้าใหม่รองรับการลงทุนตามโครงการพลังงานสะอาด (Clean Fuel Project: CFP) ซึ่งเป็นขยายกำลังการผลิตโรงกลั่นน้ำมันของไทยออยล์ ที่จะแล้วเสร็จในปี 66 ซึ่งโครงการโรงไฟฟ้าก็จะต้องแล้วเสร็จพร้อมกัน
รวมถึงบริษัทยังสนใจศึกษาโครงการลงทุนผลิตไฟฟ้าอื่นๆทั้งโครงการโซลาร์ลอยน้ำ และโครงการโรงไฟฟ้าในเมียนมา แต่ยังไม่มีความคืบหน้า และขณะนี้บริษัทก็จะให้ความสำคัญกับการเข้าซื้อหุ้น GLOW เป็นลำดับแรกก่อน